Danmark har vundet alt Danmarks håndboldherrer er verdensmester, mens Norge for anden gang i træk må nøjes med sølv. Dermed har Danmark nu vundet guld ved alle mesterskaber: EM i 2008 og 2012, OL i 2016 og VM i 2019. Bronzemedaljerne gik til de detroniserede verdensmestre fra Frankrig efter en dramatisk sejr over Tyskland. Nærmest alle på det danske landshold kan kåres til kampens bedste. Målmand og anfører Niklas Landin fik langt fra nogen god start på VM-finalen, men han spillede sig gevaldigt op. Med en lang række redninger var han sammen med det danske forsvar afgørende, da Norge blev holdt nede på det laveste antal scoringer ved VM. Det sagde de efter kampen Nikolaj Jacobsen, landstræner: Jeg kan slet ikke beskrive det. Det er bare alle mulige følelser, der kører rundt over det hele. Jeg er ved at tude det ene øjeblik. Megastolt det andet øjeblik. Jeg skal have en rigtig stor fadøl. Det her er det største for mig. Rasmus Lauge: Fuck, hvor er vi gode, mand. Hvor har vi spillet en vanvittig turnering. Hvor har vi været overlegne. Helt dybt seriøst. Mikkel Hansen: Det kunne ikke være skrevet meget bedre. Det er noget, man drømmer om som helst ung. Det har været tæt på mange gange.

Opsummering:
Det danske herrelandshold i håndbold vinder VM-guld for første gang nogensinde efter en overlegen sejr i finalen over Norge.